|  |  |
| --- | --- |
| Møde den: 25. august 2016 kl. 10-12  Lokale 1521,220  Ny Munkegade 118, 8000 Aarhus C,  LSU for Administrationscenter ST  Deltagere: Bjørn Vinding Andersen, Christina Troelsen, Erling Kjeldsen Hyldig, Kjeld M. Søndergaard, Leif Østergård Mikkelsen, Peter René Kithler, Lotte Thiessen, Helle Karvonen, John Rothborg Mortensen, Dorthe M. Andersen, Steen Dan Christiansen, Niels Damgaard Hansen  Fraværende: Kim Kusk Mortensen, Lene Birksø Bødskov  Referent: Maria Blach Nielsen | Referat |

1. **Godkendelse af dagsorden og referat**

Godkendt uden kommentarer.

1. **Meddelelser v. Niels**- 10 min
   1. Fælles retningslinjer for ferie, fravær mm. (Bilag 2): Hanne Vester indkalder snarest arbejdsgruppen, der består af Hanne, Kjeld, John, Christina og Lene. Niels spørger i lederteamet ang. en ekstra A-side repræsentant. Peter foreslog, at man lavede en procesplan for implementeringen.
   2. Bygninger: 1520 på 7. og 8. sal er i gang med renovering. 1521 påbegyndes i denne uge, hvor taget og vinduer skal skiftes, og der vil blive nogle støjgener. IT forventes at skulle flytte i forbindelse med renoveringen, og det blev bemærket, at der skal tænkes over hvordan det informeres ud. Forventet færdigt medio oktober. Det blev bemærket, at man kunne informere gravide om, at der males. Slut november begynder den indvendige renovering på 3.-og 4.sal. De tre undervisningslokaler på 3.sal bevares indtil udgangen af 2018, hvor de forventes at overgå til administrationscentret. Medio februar er vi færdige med den indvendige renovering. Derefter renoveres kælderen i 1520, hvilket vil give støjgener for Uddannelse. Dette forventes færdiggjort omkring sommerferien.

Der overvejes adgangskort til Økonomi-gangen og Uddannelses-gangen, og LSU drøftede muligheden for at guide de studerende ned i kælderen, når de skal i kantinen.

Der sker ikke noget med FOOD før omkring 2020. Senest i december 2019 forventes vi at være ude af Årslev.

Bygninger planlægger besparelser, fx ved at spare på varmen ved at gå ned på 21 grader. Et andet spareområde, der kigges på, er at lukke nogle bygninger ned om natten. Leif bemærkede, at det var vigtigt at informere institutterne om, at besparelserne kommer dem til gode. Kjeld bemærkede, at det var vigtigt at der var adgang til de laboratorier, hvor der køres forsøg, som man skal have adgang til om natten.

* 1. Økonomichef-stillingen: Der er valgt et rekrutteringsbureau (Genitor) til genopslaget og processen er i gang. Ansættelsesudvalget består af Britt Vilstrup, Dorthe M. Andersen, Vicedirektør for Økonomi Niels Jørgen Rasmussen, Thomas Lund Hansen (medarbejder), Niels Damgaard, og en institutleder – Lars Andersen fra Fysik. Økonomi-afdelingen er i god fremgang, hvorfor Niels har besluttet at det er vigtigere at lave en god ansættelsesproces for økonomichefen i stedet for at forhaste en beslutning.
  2. Stillingen som administrationschef udløber 1.februar 2017, og der er offentliggjort et jobopslag for stillingen. Stillingen er en åremålsansættelse.

1. **Økonomi v. Niels**– 15 min

Dekanen har udmeldt at der skal spares 150 mio i løbet af de næste 4 år. Dekanen udmeldte i denne uge, at der sker afskedigelser af 15 medarbejdere. I øjeblikket arbejder lederteamet på budget 2017. Der blev spurgt til genbesættelser af stillinger. Det har endnu ikke fundet sted i et større omfang, da første step er at lave procesoptimering. Niels understregede at i 2018 og 2019 vil standsningen af genbesættelser blive mere udtalt. B-siden understregede at det var vigtigt at det blev taget løbende.

1. **Personaleadministrative retningslinjer v. Peter**  (5 min)<http://medarbejdere.au.dk/administration/hr/politikkerogstrategier/personaleadministrativeretningslinjer/>

På HSU niveau er der truffet beslutninger om de personaleadministrative retningslinjer, som kan læses på linket.

Der har været fokus på rettidighed omkring lønforhandlinger i forbindelse med ansættelse. Typisk er der først lønforhandlinger efter man er ansat, og det duer ikke.

Offentliggørelse af lønbudgetter er blevet drøftet. Aase fastholder at det er i strid med aftalerne, at lønsummen offentliggøres inden lønforhandlinger, men ledelsen fastholder proceduren.

1. **Lønkriterier v. Kim og Lotte** (Bilag 5)– 20 min

Det omdelte bilag skal ses som et udkast.

Der var generelt opbakning til kriterierne og at de er sat op i forhold til strategien.

1. **Psykisk APV** – 20 min

Der var opsamlingsmøde i tirsdags, hvor APV følgegruppen mødtes med repræsentanter fra de forskellige områder for at høre status. Status er at afdelingerne er godt i gang, men der var flere bemærkninger om at tidsfristen er så kort at der er en risiko, for at det ikke bliver forankret godt nok ude i afdelingerne. Niels har været i dialog med Arnold Boon og vicedirektør for HR Anne Behnk, og det bliver sandsynligvis muligt at få udskudt tidsfristen i 2-3 uger. Niels ved endnu ikke om det bliver til noget.

Det blev aftalt at APV-følgegruppen fortsat skal mødes med jævnlige mellemrum for at fastholde fokus på APV-arbejdet i administrationscentret.

1. **Strategi v. Niels**  - 20 min

Strategien med de 4 målsætninger blev færdiggjort inden sommerferien. Ledelsen har besluttet, at vi kører tematiske perioder, hvor der er en særlig indsats i fokus på administrationscenter-niveau. I foråret 2016 havde vi meget fokus på lederudvikling hos lederteam og teamledere. Dette ledelsesfokus kører vi videre i efteråret. Der bliver et fælles emne, som vi skal arbejde videre med: Servicekultur. Hvad mener vi er god service. Vi planlægger nogle faste møderækker med teamledere med et emne, der skal diskuteres, fx god arbejdsgiveradfærd. I 2017 bliver fokus proces- og driftsoptimering. Ved driftsoptimering får vi i Økonomi-afdelingen hjælp af et konsulentfirma, Carve. De skal desuden involveres i optimeringer i HR.

B-siden nævnte, at der også skal være opmærksomhed på at skabe tryghed for medarbejderne i forbindelse med optimeringer, så de kender rammerne.

B-siden efterspurgte, at planen for de temaer der skal være i fokus, offentliggøres. Lotte nævnte, at når der snakkes om ledelse, er det også vigtigt at ledelsen løfter sig fra driftsopgaver og bruger mere tid på ren ledelse.

1. **Kompetenceudvikling v**. **Peter** – 10 min

Der er udsendt et evalueringsnotat vedr. kompetencegruppen, som Peter gennemgik. Det blev drøftet om der kun skal være en enkelt ansøgningsrunde, men i 2017 fastholdes 2 ansøgningsrunder.

1. **MUS 2016 v. Niels**– 15 min

* Det blev nævnt at der skal være opmærksomhed på, at der følges op på MUS.
* Det blev nævnt, at det er vigtigt at fastholde de strategiske fokusområder i MUS-samtalen.
* Det blev understreget, at MUS-samtalerne skal holdes inden 1.december.
* Drøftelse af relevante temaer: For at understøtte strategien vil det være oplagt at have fokus på proces- og driftsoptimering, som kommer i fokus i 2017.
* Link til årshjul: <http://medarbejdere.au.dk/fileadmin/www.medarbejdere.au.dk/hr/Kompetenceudvikling/Kompetenceudvikling-MUS/Lokalt_aarshjul_for_MUS_juni2013.pdf>

1. **Evt.** – 5 min

Forespørgsel fra medarbejder, som flere gange har fået stjålet cykel. Peter prøver at bringe det videre til HSU.

**Kommende punkter på dagsorden**

* 1. Gennemgang af guide til et godt SU-arbejde
  2. Institutionsakkreditering ved Kim
  3. Evaluering af kompetencegruppen og forslag til næste års ansøgningsrunder
  4. Evaluering af den fysiske og psykiske APV

**Næste møde: 29. september 2016 kl. 10-12**